

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

a fogyasztók élelmiszerekkel kapcsolatos tájékoztatásáról szóló 1169/2011/EU rendelet értelmében a Bizottságra ruházott felhatalmazás gyakorlásáról

**1. Bevezetés**

Ez a jelentés eleget tesz a fogyasztók élelmiszerekkel kapcsolatos tájékoztatásáról szóló, 2011. október 25-i 1169/2011/EU európai parlamenti és tanácsi rendelet (a továbbiakban: az élelmiszerekkel kapcsolatos tájékoztatásról szóló rendelet)[[1]](#footnote-1) 51. cikkének (2) bekezdésében foglalt, a Bizottságra ruházott kötelezettségnek. Az élelmiszerekkel kapcsolatos tájékoztatásról szóló rendelet megállapítja az élelmiszerekkel kapcsolatos tájékoztatásra, különösen az élelmiszerek jelölésére irányadó általános elveket, követelményeket és kötelezettségeket. Az élelmiszerekkel kapcsolatos tájékoztatás a fogyasztók egészségének és érdekeinek magas szintű védelmére törekszik azáltal, hogy a végső fogyasztók számára alapot biztosít a megalapozott választáshoz és az élelmiszerek biztonságos felhasználásához, különös tekintettel az egészségügyi, gazdasági, környezetvédelmi, társadalmi és etikai szempontokra.

Az élelmiszerekkel kapcsolatos tájékoztatásról szóló rendelet 51. cikkének (2) bekezdése felhatalmazza a Bizottságot arra, hogy felhatalmazáson alapuló jogi aktusokat fogadjon el az alábbi rendelkezésekben szereplő témákban:

* 9. cikk (3) bekezdés: a Bizottság meghatározhatja azokat a kritériumokat, amelyek teljesülése esetén egy vagy több kötelező adat szavak vagy számok helyett piktogramok vagy szimbólumok segítségével is kifejezhető annak érdekében, hogy a fogyasztók egyéb kifejezési módok előnyeit is élvezhessék. Ebben az összefüggésben a tájékoztatásnak a szavakkal és számokkal történő adatközléssel azonos információértékkel kell bírnia, és figyelembe kell venni a fogyasztók általi egységes értelmezést igazoló bizonyítékokat.
* 10. cikk (2) bekezdés: a Bizottság módosíthatja a III. mellékletet, amely kötelező kiegészítő adatokat állapít meg egyes élelmiszerfajtákra vagy -csoportokra vonatkozóan annak érdekében, hogy biztosítsa a fogyasztók tájékoztatását ezekkel az élelmiszerekkel kapcsolatban, valamint hogy figyelembe vegye a legújabb technológiai ismereteket és tudományos eredményeket, a fogyasztók egészségének védelmét és az élelmiszerek biztonságos felhasználását.
* 12. cikk (3) bekezdés: az egyes kötelező adatokról az adat jellegének jobban megfelelő módon való értesítés vonatkozásában a Bizottság olyan kritériumokat állapíthat meg, melyek teljesülése esetén egyes kötelező adatok a csomagoláson vagy címkén való feltüntetéstől eltérő módon is közölhetők. Ezekben az esetekben biztosítani kell a fogyasztók számára, hogy a tájékoztatás azonos információértékkel bírjon, figyelembe véve a fogyasztók általi egységes értelmezést és a szóban forgó tájékoztatási módok fogyasztók általi általános igénybevételét igazoló bizonyítékokat.
* 13. cikk (4) bekezdés: a rendelet célkitűzéseinek elérése érdekében a Bizottságnak szabályokat kell megállapítania a kötelező adatok olvashatóságára vonatkozóan. A 16. cikk (1) és (2) bekezdésének sérelme nélkül a Bizottság egyes élelmiszerfajtákra vagy -csoportokra vonatkozó kötelező kiegészítő adatokra is kiterjesztheti azt a követelményt, hogy az élelmiszer megnevezését, az élelmiszer nettó mennyiségét, valamint az 1,2 térfogatszázaléknál nagyobb alkoholtartalmú italok esetében a térfogatszázalékban kifejezett tényleges alkoholtartalmat ugyanabban a látómezőben kell feltüntetni.
* 19. cikk (2) bekezdés: figyelembe véve, hogy meghatározott élelmiszerfajták vagy -csoportok esetében a fogyasztók számára milyen jelentőséggel bír az összetevők felsorolása, a Bizottság kivételes esetekben kiegészítheti az olyan élelmiszerek felsorolását, amelyeken nem kötelező feltüntetni az összetevők felsorolását, feltéve, hogy az elhagyás nem eredményezi a végső fogyasztók, a vendéglátók, illetve közétkeztetők nem megfelelő tájékoztatását.
* 21. cikk (2) bekezdés: a Bizottságnak át kell vizsgálnia és szükség esetén naprakésszé kell tennie a II. mellékletben szereplő, allergiát vagy intoleranciát okozó anyagok vagy termékek listáját a fogyasztók jobb tájékoztatása, valamint a legújabb tudományos eredmények és technológiai ismeretek figyelembevétele céljából.
* 23. cikk (2) bekezdés: a Bizottság egyes élelmiszerek vonatkozásában előírhatja a nettó mennyiségnek egyrészt a folyékony termékek esetében nem térfogategységben (liter, centiliter, milliliter), másrészt a tömegegységben (kilogramm, gramm) történő kifejezését annak érdekében, hogy a fogyasztók számára érthetőbbé váljanak az élelmiszerekre vonatkozóan a jelölésen feltüntetett információk.
* 30. cikk (6) bekezdés: relevanciájuk figyelembevétele érdekében a Bizottság elemek hozzáadásával vagy törlésével módosíthatja a kötelező tápértékjelölésben szereplő adatok listáját, kiegészítve azt (30. cikk (2) bekezdés); a tápértékjelölés megismételhető információi (30. cikk (3) bekezdés); az 1,2 térfogatszázaléknál kevesebb alkoholt tartalmazó alkoholtartalmú italokon feltüntetett önkéntes tápértékjelölés tartalma (30. cikk (4) bekezdés); valamint a nem előrecsomagolt élelmiszereken feltüntetett önkéntes tápértékjelölés tartalma (30. cikk (5) bekezdés).
* 31. cikk (2) bekezdés: a Bizottság átszámítási együtthatókat fogadhat el a tápértékjelölésben feltüntethető vitaminok és ásványi anyagok tekintetében, lehetővé téve e vitaminok és ásványi anyagok élelmiszerekben található mennyiségének pontosabb kiszámítását.
* 36. cikk (4) bekezdés: amennyiben az élelmiszerekkel kapcsolatban önkéntes alapon megadott információkat az élelmiszer-vállalkozók egymástól jelentősen eltérő módon alkalmazzák, és ez megtévesztheti vagy megzavarhatja a fogyasztókat, a Bizottság a fogyasztók megfelelő tájékoztatásának érdekében a 36. cikk (3) bekezdésében említett önkéntes információközlésen kívül az élelmiszerekkel kapcsolatos önkéntes információközlés terén további rendelkezéseket is meghatározhat.
* 46. cikk: a fent említett, a III. és II. melléklet módosításaira vonatkozó 10. cikk (2) bekezdésének és a 21. cikk (2) bekezdésének sérelme nélkül a Bizottság a műszaki és tudományos fejlődésnek vagy a fogyasztók egészségének és tájékoztatás iránti igényeinek figyelembevétele érdekében módosíthatja a mellékleteket.

**2. Jogalap**

Az élelmiszerekkel kapcsolatos tájékoztatásról szóló rendelet 51. cikkének (2) bekezdése értelmében a 9. cikk (3) bekezdésében, a 10. cikk (2) bekezdésében, a 12. cikk (3) bekezdésében, a 13. cikk (4) bekezdésében, a 18. cikk (5) bekezdésében, a 19. cikk (2) bekezdésében, a 21. cikk (2) bekezdésében, a 23. cikk (2) bekezdésében, a 30. cikk (6) bekezdésében, a 31. cikk (2) bekezdésében, a 36. cikk (4) bekezdésében és a 46. cikkben említett, a Bizottságnak felhatalmazáson alapuló jogi aktusok elfogadására adott felhatalmazás a 2011. december 12-t követő ötéves időszakra érvényes. A Bizottságnak legkésőbb kilenc hónappal az ötéves időszak letelte előtt jelentést kellett készítenie az élelmiszerekkel kapcsolatos tájékoztatásról szóló rendelet szerinti felhatalmazás gyakorlásáról. A felhatalmazás hallgatólagosan meghosszabbodik öt évvel, amennyiben az Európai Parlament vagy a Tanács nem ellenzi a meghosszabbítást legkésőbb három hónappal minden egyes időtartam letelte előtt.

A Bizottság 2016. március 11-én elfogadta az élelmiszerekkel kapcsolatos tájékoztatásról szóló rendelet szerinti felhatalmazás gyakorlásáról szóló első jelentést[[2]](#footnote-2). Ez a jelentés ismertette az adott időszakban végzett tevékenységeket.

**3. A felhatalmazás gyakorlása**

A 2016. március 11-től a mai napig tartó időszakban a Bizottság nem látta szükségét annak, hogy éljen az élelmiszerekkel kapcsolatos tájékoztatásról szóló rendelet által rá ruházott hatáskörök valamelyikével. Bár az összes átruházott hatáskör továbbra is megfelelő, az a döntés, hogy alkalmazásukra nem kerül sor, a szóban forgó időszakban a felhatalmazások által lefedett szempontok rendszeres és megbízható értékelésének eredménye, amely a nemzeti hatóságoktól, a fogyasztóktól és az érdekelt felektől kapott visszajelzéseken, valamint az élelmiszerekkel kapcsolatos tájékoztatásról szóló rendelet végrehajtása során szerzett tapasztalatokon alapul.

Különösen az élelmiszerekkel kapcsolatos tájékoztatásról szóló rendelet 13. cikkének (1)–(3) bekezdése határozza meg a kötelező adatok feltüntetésére vonatkozó követelményeket, hogy azok könnyen láthatók, jól olvashatók és adott esetben letörölhetetlenek legyenek. Az olvashatóság biztosítása érdekében a rendelet 13. cikkének (2) és (3) bekezdése, valamint IV. melléklete meghatározza a minimális betűméretre vonatkozó követelményeket, figyelembe véve az anyag felületét. Az élelmiszerekkel kapcsolatos tájékoztatásról szóló rendelet 2. cikke (2) bekezdésének m) pontjában meghatározott „olvashatóság” a bemutatás egyéb szempontjaira is vonatkozik, például a betűközre, a sortávolságra, a vonalvastagságra, a betűtípus színére, a betűtípusra, a betűk szélességének és magasságának arányára, valamint a szöveg és a háttér közötti kontrasztra. Ebben az összefüggésben a rendelet 13. cikkének (4) bekezdése felhatalmazza a Bizottságot, hogy a rendelet célkitűzéseinek elérése érdekében további szabályokat állapítson meg a kötelező adatok olvashatóságára vonatkozóan. Az élelmiszerekkel kapcsolatos tájékoztatásról szóló rendelet 13. cikke (1)–(3) bekezdésének végrehajtása eddig nem utal arra, hogy a meglévő szabályok ne lennének elegendőek a kötelező adatok egyértelmű olvashatóságának biztosításához. Figyelembe véve azt az átfogó célt, hogy megfelelő egyensúlyt kell teremteni a fogyasztók védelme és az élelmiszer-vállalkozók zökkenőmentes üzletvitelét lehetővé tevő rugalmasság között, a Bizottság nem találta helyénvalónak, hogy a szóban forgó időszakban végrehajtsa a kötelező adatok olvashatóságával kapcsolatos további követelmények bevezetésére kapott felhatalmazást.

Továbbá az élelmiszerekkel kapcsolatos tájékoztatásról szóló rendelet 21. cikkének (2) bekezdése értelmében a Bizottságnak szisztematikusan át kell vizsgálnia az allergiát vagy intoleranciát okozó anyagok vagy termékek II. mellékletben szereplő listát. E folyamatos értékelés alapján a Bizottság szükség esetén naprakésszé teszi a listát a fogyasztók jobb tájékoztatása, valamint a legújabb tudományos eredmények és technológiai ismeretek figyelembevétele érdekében. E rendelkezésnek megfelelően a Bizottság a szóban forgó időszakban szorosan figyelemmel kísérte az esetlegesen allergiát vagy intoleranciát okozó anyagok vagy termékek helyzetét, és a begyűjtött bizonyítékok egyike sem utalt arra, hogy további lépéseket kellene tenni az élelmiszerekkel kapcsolatos tájékoztatásról szóló rendelet II. mellékletének módosítása érdekében.

Amint az a Bizottságnak adott felhatalmazás gyakorlásáról szóló, 2016. március 11-i bizottsági jelentésben szerepel, az élelmiszerekkel kapcsolatos tájékoztatásról szóló rendelet 18. cikkének (5) bekezdése 2018. január 1-jén törlésre került.

**4. Következtetés**

A Bizottság 2016. március 11. óta nem gyakorolta az 1169/2011/EU rendelet értelmében ráruházott hatásköröket. A Bizottság az Európai Parlament és a Tanács figyelmébe ajánlja ezt a jelentést.

1. Az Európai Parlament és a Tanács 1169/2011/EU rendelete (2011. október 25.) a fogyasztók élelmiszerekkel kapcsolatos tájékoztatásáról, az 1924/2006/EK és az 1925/2006/EK európai parlamenti és tanácsi rendelet módosításáról és a 87/250/EGK bizottsági irányelv, a 90/496/EGK tanácsi irányelv, az 1999/10/EK bizottsági irányelv, a 2000/13/EK európai parlamenti és tanácsi irányelv, a 2002/67/EK és a 2008/5/EK bizottsági irányelv és a 608/2004/EK bizottsági rendelet hatályon kívül helyezéséről (HL L 304., 2011.11.22., 18. o.). [↑](#footnote-ref-1)
2. A Bizottság jelentése az Európai Parlamentnek és a Tanácsnak a fogyasztók élelmiszerekkel kapcsolatos tájékoztatásáról szóló 1169/2011/EU rendelet értelmében a Bizottságnak adott felhatalmazás gyakorlásáról, COM(2016) 138 final. [↑](#footnote-ref-2)